Derde mynramp in twee maande laat meer vrae as antwoorde – Solidariteit - Mpumalanga NewsHorn
Home Local News Derde mynramp in twee maande laat meer vrae as antwoorde – Solidariteit
Die vakbond Solidariteit het vandag gesê dat die tragiese mynongeluk by Palabora Mining Company (PMC) se kopermyn in Limpopo waarin ses werknemers omgekom het, die derde grootskaalse mynongeluk in ŉ tydperk van twee maande is, en dus die mynboubedryf met meer vrae as antwoorde laat.
Dit volg nadat ses mynwerkers op 15 Julie ondergronds vasgekeer is weens ŉ vervoerband wat aan die brand geraak het. Volgens adv. Paul Mardon, adjunkhoofsekretaris van beroepsgesondheid en -veiligheid by Solidariteit, is só ŉ ongeluk nie ongewoon nie as gevolg van die konstante wrywing wat die vervoerbande moet verduur. Adv. Mardon sê voorts dat weens soortgelyke voorvalle in die verlede, die departement van minerale bronne veiligheidsregulasies uitgereik het en vereis dat alle vervoerbande vlamvertragende eienskappe (“fire-retardant textile-reinforced conveyor belting”) moet hê. “In hierdie stadium is daar egter baie vrae wat onbeantwoord is,” het adv. Mardon gesê.
Adv. Mardon het tereg gevra of dié vervoerband wat begin brand het, ŉ brandvertragende vervoerband was en indien wel, wanneer die betrokke vervoerband laas met die oog op veiligheid geïnspekteer en gediens was. Voorts het adv. Mardon daarop gewys dat veiligheidsregulasies ook vereis dat myne instrumente ondergronds moet hê wat vroeë waarskuwings sein in die geval van ŉ brand. “Op die manier kan werkers betyds gewaarsku word om ŉ gevaargebied betyds te ontruim. Dit wil egter voorkom of dit nie in hierdie geval gebeur het nie,” het Mardon gesê.
Volgens adv. Mardon gaan ŉ volskaalse ondersoek binnekort van stapel gestuur word om die oorsaak van die tragiese ongeluk te bepaal. “Solidariteit sal deurlopend deel wees van hierdie ondersoeke in ŉ poging om by die waarheid uit te kom,” het adv. Mardon afgesluit.
Previous articleAA – another fuel price hike possible next month
Next articleDestroy old hard drives and backup tapes before it’s too late